FSMART จับมือ PTG ติดตั้งตู้บุญเติมในปั๊ม PT-ปิดดีลโฆษณากับ ADVANC
FSMART จับมือ PTG ติดตั้งตู้บุญเติมในปั๊ม PT-ปิดดีลโฆษณากับ ADVANC
23 ก.ย. 2558

นายสมชัย สูงสว่าง กรรมการผู้จัดการ บริษัท ฟอร์ท สมาร์ท เซอร์วิส จำกัด (มหาชน) หรือ FSMART เปิดเผย ล่าสุดได้เซ็นสัญญากับ บริษัท พีทีจี เอ็นเนอยี จำกัด (มหาชน) หรือ PTG เพื่อติดตั้งตู้เติมเงินออนไลน์บุญเติมในสถานีน้ำมัน PT โดยเริ่มเฟสแรกจำนวน 43 สาขา ทั้งในเขตกรุงเทพมหานคร และปริมณฑล ก่อนจะขยายการติดตั้งให้ครอบคลุม ตามแผนขยายจำนวนปั๊ม PT ในอนาคต
จากที่ก่อนหน้าบริษัทได้มีความร่วมมือกับ บริษัท ศรีสวัสดิ์ พาวเวอร์ 1979 จำกัด (มหาชน) หรือ SAWAD ในการตั้งตู้ อาทิ การตั้งตู้หน้าสาขาของ SAWAD เฟสแรก 208 สาขา ทั้งนี้ จากการขยายตู้เติมเงินที่เป็นไปตามแผน ทำให้บริษัทเชื่อว่าในปีนี้จะสามารถขยายจำนวนตู้เติมเงินบุญเติมได้ 60,000 ตู้ และยอดเติมเงินที่ 15,000 ล้านบาทตามเป้าหมาย
นอกจากนี้ บริษัทยังเพิ่มศักยภาพในการหารายได้จากช่องทางการโฆษณาเพิ่มขึ้น โดยล่าสุดได้ทำสัญญากับ บมจ.แอดวานซ์ อินโฟร์ เซอร์วิส (ADVANC) หรือ AIS ในการลงจะลงโฆษณาหน้าตู้ที่เริ่มดำเนินการไปแล้ว และในเดือนพฤศจิกายนจะลงโฆษณาขาตั้งตู้เติมเงิน (wrap) ซึ่งคาดว่าจะส่งผลต่อรายได้ในส่วนของโฆษณาให้เติบโตอย่างเห็นได้ชัดเจนตั้งแต่ไตรมาส 4 เป็นต้นไป ทั้งนี้ ปัจจุบันบริษัทมีกลุ่มลูกค้าที่ใช้ช่องทางในการโฆษณาสินค้าและบริการ อาทิ ยูนิลีเวอร์, เบียร์ช้าง, ไอศกรีมวอลล์, ยูไนเต็ดฟูดส์ น้ำดื่มสิงห์ และเอไอเอส
นายสมชัย กล่าวถึง มุมมองตลาดตู้เติมเงินมือถือในปัจจุบันว่า ตลาดเติมเงินมือถือยังมีช่องทางการขยายตัวอีกมาก เนื่องจากมีผู้ใช้งานระบบเติมเงินมากกว่าระบบรายเดือน หรือประมาณ 86% ของผู้ใช้โทรศัพท์มือถือ 94 ล้านเบอร์ทั่วประเทศ โดยเฉพาะผู้ใช้ในต่างจังหวัด หรือผู้ที่ต้องการควบคุมเรื่องค่าใช้จ่ายในการใช้โทรศัพท์มือถือ โดยตู้เติมเงินบุญเติมที่เป็นผู้นำตลาดตู้เติมเงินมีส่วนแบ่งทางการตลาดประมาณ 10% ของตลาดเติมเงินมือถือโดยรวม แสดงให้เห็นถึงโอกาสในการขยายจำนวนตู้เติมเงินเพิ่มเติมได้อีก โดยปัจจุบันมีตู้เติมเงินบุญเติมทั่วประเทศแล้วกว่า 55,000 ตู้ และยังขยายจำนวนตู้เพิ่มขึ้นอย่างต่อเนื่องให้ครอบคลุมทุกพื้นที่ที่ผู้ใช้งานต้องการความสะดวกสบายมากขึ้น
สำหรับการบริหารงานของบริษัทเป็นในลักษณะแฟรนไชส์ที่ครอบคลุมทุกจังหวัด โดยบริษัทวางนโยบายให้กับตัวแทนบริการตั้งแต่การลงทุนด้วยจำนวนเงินที่ทุกคนสามารถลงทุนได้ ค่าคอมมิชชั่นที่เหมาะสม การเลือกที่ตั้งตู้เติมเงินในทำเลที่มีศักยภาพ รวมไปถึงการเพิ่มจำนวนบริการหน้าตู้เพื่อตอบสนองความต้องการของลูกค้าที่มากขึ้น ตลอดจนบริการหลังการขายที่ดีและศูนย์ Call Center ที่ให้บริการตลอด 24 ชั่วโมง และกิจกรรมส่งเสริมการขายที่จะช่วยให้มีการใช้งานตู้มากขึ้น สิ่งต่างๆเหล่านี้ ได้สะท้อนออกมาเป็นระดับยอดเติมเงินเฉลี่ยต่อตู้ของบริษัทที่อยู่ในระดับสูงอย่างต่อเนื่อง ซึ่งคุณภาพในการให้บริการลูกค้านี้จะเป็นส่วนช่วยผลักดันให้ตัวแทนบริการและผู้ซื้อแฟรนไชส์มีการเติบโตอย่างแข็งแกร่งไปพร้อมกับบริษัท และจะเป็นตัวตัดสินการใช้งานของลูกค้าในระยะยาวต่อไปอีกด้วย            